गसाइगाव आव गंसे नखराव माखासे दावराव-दावसि जाथाइ जानायनि जाहोनाव रेल गारियाव बारसोमना गावनि जिउखौ फोजोबना लादों सासे सुबुंआ। कक्राझार जिलानि गसाइगाव महखुमानि सिंयाव थानाय गुवाबारियाव दिनै सानजौफुनि 12 रिंगा सोयाव सासे सुबुंआ जिउ फोजोबना लानाय जाथाया गुवाबारि ओनसोल नांयैनो समखिखांनाय लाबोदों लोगोसे दुखुनि बारहावा बारहोदों। मोनथिनो मोननाय बादिब्ला, गसाइगाव थानानि सिङाव थानाय दलगाव गामिनि थागिबि रुंसारि हरिदास रायनि फिसाला बिष्णु राय (34) आ दिनै सानजौफुनि 12 रिंगायाव ओंखारलांनाय माल गारियाव बारसोमना गावनि जिउखौ फोजोबना लायो। नखराव माखासे दावराव दावसि जानायनि थाखायनो बेबायदि रेल गारियाव बारसोमना थैदों होनना रेल बिफाननि मावथिफोरा सनदेह खालामदों। मखनो गोनांदि, रेल गारियाव बारसोमना थैनाय सुबुं बिष्णु राय आ दिनै नखराव माखासे दावराव जानायनि जाहोनाव रागा जोंनानै गंसे साइकेल लानानै गुवाबारिजों थांनाय रेल लामा फारसे थाहो। बेनि उन उन उनदै फिसालाया बिफाखौ बाबा बाबा होननानै रैखा खालामनो थांफादोंमोनब्लाबो बे समावनो गंसे रेल गारि फैनायनि जाहोनाव खारफुबाय थानाय रेल गारिनि साखायाव बारसोमना थैयो। खौरां मोननाय समसिमाव रेलनि पुलिस बिफाना गोथै देहाखौ बोखांना नायबिजिरनो थाखाय कक्राझाराव दैथाय हरबाय।